ფოქსი ბრაუნი (რეპერი)
ინგა დეკარლო ფუნგ მარჩენდი (ინგლ. Inga DeCarlo Fung Marchand; დ. 6 სექტემბერი, 1978, ნიუ-იორკი, ნიუ-იორკის შტატი, აშშ), უფრო მეტად ცნობილი სასცენო ფსევდონიმით ფოქსი ბრაუნი — ამერიკელი რეპერი. 1996 წელს ხელი მოაწერა კონტრაქტს ლეიბლთან Def Jam Recordings და იმავე წლის ნოემბერში გამოუშვა თავისი სადებიუტო სტუდიური ალბომი Ill Na Na. ალბომს კრიტიკული და კომერციული წარმატება ხვდა წილად და მიიღო პლატინის სერტიფიკატი ამერიკის ხმისჩამწერი კომპანიების ასოციაციისგან (RIAA). მთელს მსოფლიოში ნამუშევრის 7 მილიონზე მეტი ასლი გაიყიდა. მომდევნო წელს მუსიკოსმა ჩამოაყალიბა ჯგუფი Nas-თან, AZ-სა და Cormega-სთან ერთად, სახელად The Firm. ჯგუფის პირველი ალბომი გამოვიდა Dr. Dre's Aftermath Entertainment-ის ეგიდით. მალევე ჯგუფი დაიშალა და 1999 წელს მუსიკოსმა გამოუშვა თავისი მეორე სოლო ალბომი, Chyna Doll. ნამუშევარი ბილბორდ 200-ის სათავეში მოხვდა. მუსიკოსის მესამე ალბომი Broken Silence გამოვიდა 2001 წელს. ნამუშევარი ბილბორდ 200-ში მეხუთე ადგილზე გავიდა. ალბომის სინგლმა „Na Na Be Like" მიიღო გრემის ნომინაცია. 2003 წელს ფოქსმა დატოვა ლეიბლი და გააუქმა მეოთხე ალბომის „Ill Na Na 2: The Fever“ გამოშვება. მალევე კონტრაქტი დადო ახალ ლეიბლთან და ჩაწერა ალბომი Black Roses. მუსიკოსმა გამოუშვა მიქსტეიპი Brooklyn Don Diva 2008 წელს. ვიზუალური ალბომის, „King Soon Come“ გამოშვება 2019 წელს იყო დაგეგმილი, თუმცა გამოქვეყნება გადაიდო.